b'\n_START_ARTICLE_\nDarinka Kozinc\n_START_SECTION_\n\xc5\xbdivljenje\n_START_PARAGRAPH_\nDarinka Kozinc je univerzitetna diplomirana in\xc5\xbeenirka lesarstva in magistrica biotehni\xc5\xa1kih znanosti. Med letoma 1997 in 2007  je bila ravnateljica Srednje lesarske \xc5\xa1ole Nova Gorica. Med letoma 2006 in 2010 je bila pod\xc5\xbeupanja Mestne ob\xc4\x8dine Nova Gorica. Je predsednica Dru\xc5\xa1tva za ohranjanje kulturne dedi\xc5\xa1\xc4\x8dine aleksandrink in predsednica Gori\xc5\xa1kega literarnega kluba Govorica. \xc5\xbdivi in dela v Solkanu.\n_START_SECTION_\nDelo\n_START_PARAGRAPH_\nPoezijo in prozo objavlja v razli\xc4\x8dnih revijah za otroke in odrasle. V svojih besedilih v ospredje postavlja \xc5\xbeenske like, velikokrat so to aleksandrinke (zbirki kratke pripovedne proze Ti\xc5\xa1ina se je uglasila in Les Goriciennes. Usodo \xc5\xbeensk, ki so pred mnogimi desetletji odhajale na delo v Egipt tenko\xc4\x8dutno pove\xc5\xbee s problemi sodobnih \xc5\xbeensk, ki morajo za pre\xc5\xbeivetje zapustiti dom. _NEWLINE_Za otroke pi\xc5\xa1e pravljice, v katerih pravlji\xc4\x8dni svet pove\xc5\xbee s sodobnimi problemi (npr. okoljskimi v slikanici Gozdni pal\xc4\x8dek Smetko). Umetno pravljico zapi\xc5\xa1e na podlagi izro\xc4\x8dila.  Objavlja v razli\xc4\x8dnih revijah za otroke (Cicibanu, Cicidoju, Trobentici, Mladiki, Mladem rodu, Bo\xc5\xbejih stezicah) in odrasle (Mladika, Primorska sre\xc4\x8danja). Pi\xc5\xa1e tudi strokovne \xc4\x8dlanke s podro\xc4\x8dja lesarstva in kulturi na Gori\xc5\xa1kem._NEWLINE_Za svoje literarno in kulturno ustvarjanje je dobila ve\xc4\x8d nagrad na literarnih nate\xc4\x8dajih radia Trst, revije Mladika, revije Antena, revije Ona  in nagrado Franceta Bevka Mestne ob\xc4\x8dine Nova Gorica.'